Kriedová novembrová vlna

Kriedová novembrová vlna (KNV) alebo kriedová revolúcia je protest na Slovensku pri ktorom občania kriedovými nápismi na chodníkoch vyjadrujú svoj nesúhlas s politickým smerovaním Slovenska. Táto iniciatíva vznikla na podporu a vyjadrenie solidarity s 19-ročným študentom 5. ročníka na nemeckom bilingválnom gymnáziu na Ulici Dominika Tatarku 7 v Poprade Michalom, známym pod prezývkou „Muro“. Na sociálnej sieti Facebook vznikla udalosť „Kriedová novembrová vlna – solidarita s Murom“, vytvorená občianskou platformou Nie v našom meste (Banská Bystrica), ktorej koniec bol naplánovaný na 17. novembra 2025. Následne vznikla udalosť „NEŽNÁ KRIEDOVÁ – KEEP CHALKING“ naplánovaná na obdobie od 19. novembra do 3. decembra 2025.

 Priebeh udalostí 
náhľad|Nápis v Bratislave pri stanici Nivy, 13. november 2025.
Na chodník pred vstupnými schodami do budovy Spojenej školy na Ulici Dominika Tatarku 7 v Poprade bol v noci zo 6. na 7. novembra 2025 neznámym páchateľom so sprejom napísaný nápis „Fico je zradca“. V tomto prípade sa začalo trestné stíhanie pre poškodzovanie cudzej veci.

Následne študent Michal, prezývaný „Muro“, pred svoju školu kriedou napísal nápisy „Dosť bolo Fica“ a „Ako chutí Putinov k****“, čím reagoval na plánovanú a nakoniec neuskutočnenú prednášku s premiérom SR Robertom Ficom o geopolitike. Po ich nájdení 7. novembra, pred 8. hodinou ráno, bola privolaná policajná hliadka. Jeden z nápisov škola zakryla, druhý zmyla. Po veľkej prestávke, počas tretej vyučovacej hodiny, si pre študenta Michala priamo do triedy prišli príslušníci Policajného zboru a bol predvedený na výsluch na policajnú stanicu na Alžbetinej ulici 5 v Poprade.

Dňa 8. novembra 2025 sa študenti Spojenej školy na Ulici Dominika Tatarku 7 v Poprade na čele s iniciátormi Danielou Hockovou, Samuelom Kubašom a Janou Šulíkovou obliekli do čierneho oblečenia, aby slušne vyjadrili svoj nesúhlas s politikou vlády Roberta Fica a zatknutím tunajšieho študenta Michala pre nápisy pred školou. Reakcia Roberta Fica na študentov bola, že ich poslal „bojovať na Ukrajinu“, rovnako viacerí vládni politici na študentov začali útočiť a označovali ich za „bábky manipulované opozíciou“ – tieto reakcie zo strany vlády vyvolali v spoločnosti ešte väčší odpor.

Dňa 10. novembra 2025 študent Michal zverejnil video, v ktorom sa zastal riaditeľky svojej školy Márie Vojtaššákovej, ktorá premiéra do priestorov školy nepozvala, a kritizoval politické strany. Taktiež podporil „kriedovú revolúciu“.

Na základe listu, ktorý v rovnaký deň zverejnila riaditeľka školy, bola návšteva premiéra iniciovaná Úradom vlády SR a aj polícia privolaná niekým iným zo zamestnancov školy.

„Kriedová revolúcia“ sa postupne preniesla aj do iných miest, kde študenti stredných a vysokých škôl nechávali na chodníkoch pred vchodom svojich škôl alebo na námestiach kriedou napísané protivládne odkazy. Kritiku si vyslúžil napríklad prípad z Katolíckej univerzity v Ružomberku, kde pracovník SBS prikázal študentom kriedové nápisy zmyť. Univerzita sa neskôr vyjadrila, že pokyn na odstránenie nápisov vedenie univerzity nedalo a situáciu vyriešili interne. Polícia SR sa vyjadrila, že písanie kriedou po chodníkoch priestupok nie je, no napriek tomu bola jedna rodina z obce Hnúšťa za kriedový nápis pokutovaná.

Kriedová vlna sa preniesla aj do protivládnych protestov konajúcich sa na výročie Nežnej revolúcie; v Bratislave, kde sa protestu zúčastnilo 40 – 50 000 ľudí, vystúpil aj študent Muro, ktorý kriedovú vlnu spustil.
 Na protestoch sa oproti predošlým protestom zúčastnilo aj viac mladých ľudí.

 Referencie 

 Pozri aj 
 Nežná revolúcia
 Protivládne protesty 2025
 Vpád vojsk Varšavskej zmluvy do Česko-Slovenska#Reakcie obyvateľstva

 Iné projekty 

 Externé odkazy 
 Udalosť na Facebooku

Kategória:2025 na Slovensku
Kategória:Demonštrácie a protesty na Slovensku